stanford-oval/wikipedia huggingface dataset:
חואנגלונג
תיירות

האזור סביב חְוָאנְגְלונְגְגוֹאוּ נשמר במשך אלפי שנים במצבו הטבעי, אם משום שחלקים רבים בו אינם נגישים או משום שיש לו חשיבות בדת, בתרבות ובפולקלור של התושבים הטיבטים המקומיים. אגדות וסיפורי עם רבים קשורים למקומות שונים בשמורה. בין השאר ייחסו המקומיים ל"מפל רחיצת הגוף" (Xishen Pubu) תכונות מרפא וטיפול בעקרות. המבקרים במקום היו במקור מקומיים שבאו להתרחץ במעיינות החמים או שעלו לרגל לפסטיבל דתי מקומי.
ב-1982 הוכרז האזור "מחוז נוף מדינתי" וחלו עליו חוקי הגנה שמקורם בחוקה הלאומית, בחוק היערות, בחוק להגנת הסביבה ותקנות מחוזיות. הגנה נוספת קיבל האזור בינואר 1987 כאשר הממשל של מחוז סצ'ואן אישר אמצעים להגנת המקום והגדיר בבירור את גבולותיו, וב-1992 זכתה השמורה למעמד של אתר מורשת עולמית. במקביל לצעדים אלו הלך וגדל מספר התיירים (מרביתם סינים) שפקדו את המקום. ב-1989 ביקרו במקום 50,000 תיירים, ב-1990 עלה מספרם ל-70,000 וכמות זאת הוכפלה שנה אחר כך שעה שבמקום ביקרו 160,000 תיירים. ההכרזה על המקום כאתר מורשת עולמית פרסמה את האתר בעולם, ולכך נוספו שבחים רבים בספרי המסע ובאתרי האינטרנט העוסקים בטיולים, ששניים מהם כוללים את חואנגלונג ברשימת עשרת הפארקים הלאומיים הטובים בעולם. ב-1998 כבר ביקרו בשמורה 260,000 תיירים וב-2001 שולש מספר התיירים באתר ל-820,000, כאשר ההערכה שמקסימום הקיבולת של האתר הוא כמיליון תיירים בשנה. עם זאת בגלל הגובה הרב בו מצוי האתר (חלק מהתיירים סובלים ממחלת גבהים ונעזרים בשאיפת בלוני חמצן) ובגלל מחיר הכניסה הגבוה יחסית, מעדיפים חלק מהתיירים המגיעים לסונגפאן להסתפק בביקור באתר המורשת העולמית הסמוך – שמורת גְ'יוֹגָ'איְגוֹאוּ (Jiuzhaigou).
תיירות > אתרי התיירות

מרבית התיירים מגיעים לטייל רגלית במסלול מעגלי בחְוָאנְגְלונְגְגוֹאוּ וחלקם מצטרף למסעות רכיבה על סוסים. רכבל מוביל לחלק העליון של הערוץ שבו יש זוג פגודות מאבן המתוארכות לתקופת שושלת מינג (1644-1368) והן מציינות את מקום הולדתו של צֶ'נְג שְׁצָ'אנְג (Cheng Shichang) נכדו של מייסד שושלת טאנג. בסמוך שוכן מקדש חואנגלונג הבודהיסטי-טאואיסטי המתוארך לתקופת שושלת מינג. המקדש בנוי משלושה חלקים שנועדו לציין את ראשו, גופו וזנבו של הדרקון. המקדש הקדמי הרוס, ובמקדש האמצעי נותרו חמישה אולמות המוקדשים לאלוהויות בודהיסטיות שונות. המקדש האחורי הוא טאואיסטי ומוקדש לאל הדרקון. בכל 15 לחודש השישי על פי לוח השנה הסיני (סביב חודש יוני), היום שבו על פי המסורת הגיע הדרקון למעמד בודהה, נערך סביב המקדש האחורי יריד גדול, יריד מקדש חואנלונג. עולים לרגל מקבוצות אתניות שונות נוהגים להקים במקום אוהלים, ומטבחים ארעיים. מדי פעם יורדות קבוצות למקדש להבעיר קטורת ולהתפלל למזל וליבולים טובים. היריד מושך למקום גם תיירים רבים. מאחורי המקדש האחורי שוכנת מערת חואנגלונג, שבה, על פי הפולקלור המקומי, התגורר נזיר טאואיסטי. המערה נרחבת ובה נטיפים שאליהם מצטרפים בחורף נטיפי קרח. במערה שלושה פסלי בודהה המתוארכים לשושלת מינג שכוסו עם השנים בשכבת אבן גיר עבה.
עם זאת, הסיבה העיקרית לביקור במקום הם בריכות הטרוורטין ושרטוני אבן הגיר שלאורך הערוץ. לאורך הערוץ מפוזרות 2,400 בריכות, שאצות וחיידקים השוכנים במימיהן צובעים אותן בשלל צבעים: כתום, צהוב, ירוק וכחול. על פי אתר אונסק"ו כמותן ויופיין של הבריכות שווי ערך לבריכות הטרוורטין שבאתר Mammoth Hot Springs בפארק הלאומי ילוסטון שבארצות הברית ובאתר המורשת העולמית שמורת הפארק הלאומי נאהאני בקנדה ועולים על אלו שבאגמי פליטביצה שבקרואטיה ובפמוקלה שבטורקיה. על מנת שלא לפגוע בנוף מוגבלת ההליכה לאורך הערוץ לשבילי הליכה מוגבהים מעץ. מסלול ההליכה בערוץ הוא מעגלי, כשהוא מתחיל ומסתיים במקדש חואנגלונג.
הערות שוליים

1 2  הסלע הנוצר מהתגבשות קלציט מתוך מים בדומה לתופעת הזקיפים והנטיפים
↑  Huanglong
↑  אתר אונסק"ו
1 2 3  Advisory body evaluation
↑  המקור למידע בפרק זה נלקח מה-Advisory ומאתר אונסק"ו
↑  10 Best National Parks in the World ו-World’s Top 10 National Parks
↑  State of Conservation of the World Heritage Properties in the Asia-Pacific China (People's republic Of) Huanglong Valley
↑  Huanglong and Jiuzhaigou
1 2 3  Huanglong
↑  Huanglong-Temple
| --- | --- |
בקרת זהויות :  NLI: 987012403695105171  LCCN: sh2018002514 
יער מחטני מעורב בחואנגלונג. העץ השליט הוא האשוחית Picea asperata
מונאל סיני
פנדה אדומה
מקדש חואנגלונג
שביל העץ ליד בריכות הטרוורטין
GA DE900

| --- | --- |

GA DE 900 של הרכבת הלאומית המצרית
 מאפיינים כלליים
 יצרן:  (MACOSA) Meinfesa / אלסטום
 יחידות שיוצרו:  75 
 סיווג:  דיזל
 משקל:  72-74 טון
 בסיס גלגלים:  BoBo
 מפרט טכני
 מנוע:  MTU 396 series 
 מהירות מרבית:  80 קמ"ש
 
GA DE900 היא סדרת קטרי דיזל חשמלי בעל 4 סרנים (Bo'Bo'), המיוצר בספרד, על ידי חברת Meinfesa (היום Stadler Rail Valencia).
הסדרה GA DE900 פותחה מסדרת הקטרים RENFE Class 311 שפותחה על ידי חברות MTM‏, Ateinsa ו-Babcock & Wilcox.
מפעילים > שווייץ

40 קטרים מדגם SBB Am841 יוצרו עבור חברת הרכבות הפדרלית השווייצרית בשנת 1994.
מפעילים > ישראל

3 קטרים יוצרו עבור רכבת ישראל בשנת 1997. לדגם זה מנוע עם הספק של 1,250 כוח סוס. סופקו תחת השם אלסטום (Alstom) וקיבלו מספרים 261, 262 ו-263.
יצאו מהשרות. קטר מס' 263 נגרט, קטר מס' 261 מוצג בפתח תקווה וקטר 262 שוחזר ומוצג במוזיאון רכבת ישראל.
מפעילים > מקסיקו

2 קטרים יוצרו עבור GEO RAILMEX ממקסיקו בשנת 1997.
מפעילים > מצרים

הרכבת הלאומית המצרית הזמינו 30 קטרים דומים מסוג GA-DE 900 AC בשנת 2000.
הערות שוליים

↑  בתחנה בפתח תקווה עמד קטר, כתבה באתר פתעכשיו, 11 בנובמבר 2021
ערך זה הוא קצרמרבנושא רכבות. אתם מוזמנים לתרום לוויקיפדיה ו.
GA-DE 900 AC של רכבת ישראל
קטר GA DE900 במוזיאון רכבת ישראל.
צחי בוקששתר

| --- | --- |
אין תמונה חופשית
 לידה:  27 באוגוסט 1958 (בן 66) ישראל 
 סגנון בישול:  מטבח צרפתי  מטבח אירי  מטבח טורקי
 השכלה:  תדמור והשתלמויות בחו"ל
 מסעדות:  התרווד הורוד (סגורה)  Black – Bar 'n' Burger  Temple Bar
 טלוויזיה:  פינת המתכונים של ערוץ 2  טעמים (ערוץ 2)
 ספרים:  טעמים אוכל יין וחו"ל
 
יצחק משה (צחי) בּוּקְששתר (נולד ב-27 באוגוסט 1958) הוא שף ישראלי.
ביוגרפיה

נולד לארי, דור שלישי בארץ ומראשוני ראש פינה, שסביו עלו מבקאו וממוינשט שברומניה במאה ה-19 במהלך העלייה הראשונה, גדל בנתניה, שירת בצבא בנח"ל ובחיל השריון ולאחר השחרור פנה ללמוד בבית הספר הגבוה למלונאות "תדמור". לאחר סיום הלימודים נסע להשתלם בגרמניה ובשוודיה. בשוודיה נישא לרעייתו הראשונה.
באמצע שנות ה-80 שב לארץ ופתח עם רעייתו את המסעדה הניסיונית "התרווד הוורוד", ששילבה מסורות קולינריות ומרכיבים לא שגרתיים. אחד המתכונים המזוהים עמו מתקופת "התרווד הוורוד" הוא פרפה חלווה, שנחשב מתכון מכונן בגיבוש הזהות של המטבח הישראלי.
המסעדה נסגרה ב-1993, לאחר תשע שנים. במקביל לפעילות במסעדה החל בעיסוק בעיצוב מזון עם אבי גנור, ואף נטל חלק בספר Taste of Israel של גנור ורון מיברג.
בהווה, בוקששתר הוא שותף ושף ראשי ברשת מסעדות "Black – Bar 'n' Burgers" ועובד כיועץ חיצוני למסעדות אחרות, בין היתר לפאב האירי "טמפל באר" ולבר "55 Drafts & More".
בנוסף, כתב על אוכל בעיתונים רבים, ביניהם "חדשות" ועד דצמבר 2005 כמבקר מסעדות עבור המקומון צומת השרון.
בנוסף הנחה את התוכנית "טעמים" בטלוויזיה החינוכית (ששודרה בהמשך בשידורים חוזרים בערוץ 2), ואת "מישהו לבשל איתו" בשידורי רשת ב-2011.
חיים אישיים

בוקששתר נשוי לטלי בוקששתר ואב לשני בנים ובת.
ספריו

(ביחד עם יוג'ין וולף) טעמים: אוכל יין וחו"ל, הוצאת מודן, 2002
מישהו לבשל איתו, הוצאת מודן, 2012
הערות שוליים

↑  דפנה ארד, צחי בוקששתר שולף את התרווד, באתר הארץ, 8 במרץ 2013
↑  על השולחן, גיליון 281, יולי 2014, עמ' 120
↑  שרית סרדס-טרוטינו, סוף עידן תוכניות הבישול בטלוויזיה?, באתר ynet, 19 בפברואר 2009
| --- | --- |
בקרת זהויות :  BnF: cb12227579j (data)  ISNI: 0000 0000 0782 0117  NTA: 101294107  VIAF: 46813089   WorldCat (עם VIAF): 46813089
Yes Base

| --- | --- |
 
סמלילי הערוץ ב-yes וב-HOT
 פרטי הערוץ
 מדינה:  ישראל ישראל
 קטגוריה:  דרמה, אופרת סבון בידור
 תאריך השקה:  2009
 בעלות:  דורי מדיה ספייק
 שפה:  אנגלית
 זמינות
 חבילה:  yes
 
 http://www.hot.net.il/HOT.aspx?docID=8269&FolderID=3157&lang=he
yes Base היה ערוץ טלוויזיה ייעודי ישראלי של חברת דורי מדיה ספייק, אשר שודר בין השנים 2009 ל-2015 בחברת הלווין yes באפיק 16 ובמקביל בחברת הכבלים HOT תחת השם HOT Family באפיק 4 (ובעבר גם בכבלים האנלוגים).
הערוץ שידר תוכניות אירוח ובידור לצד אופרות סבון ותוכניות דרמה בעיקר בשידורים חוזרים לצד עונות חדשות של סדרות. "תוכנית הדגל של הערוץ" הייתה "היפים והאמיצים" על כל עונותיה. בשנים האחרונות לשידורי הערוץ עם מגמת חיזוק ערוצי הסדרות בתשלום (הערוץ היה כלול בחבילת הבסיס בשתי החברות) הערוץ שידר שידורים חוזרים בלבד.
היסטוריה

ערוץ HOT Family החל בשידוריו ב-4 בינואר 2009 והיווה חלק משינוי ומיתוג מחודש של ערוצי הסדרות ב-HOT. שמו של הערוץ ואופיו היוו מעין חזרה לשנותיו הראשונות של ערוץ 3 בכבלים שנקרא גם "ערוץ המשפחה".
ב-yes שודר בשם "yes stars base" (החליף את ערוץ 3 ב-YES אשר שודר לפני כן ב-yes במקביל לשידורו בחברת הכבלים, והפך לערוץ בלעדי ל"הוט")
באוגוסט 2010 השתנה שם הערוץ ב-yes ל"yes Base". תוכניות נוספות הועברו אל הערוץ מערוץ "אקסטרה הוט", אשר הפסיק את שידוריו, ושודרו בשתי החברות.
הערוץ סיים את שידוריו ב-HOT ב-1 בינואר 2015, וב-Yes ב-4 בנובמבר 2015. חלק מתוכני הערוץ שודרו ב- CBS Drama ששודר בשתי החברות.
היסטוריה > שיטות שידור ושירותים נוספים

מבין הערוצים אשר נוספו ל-HOT במהלך העשור הראשון של המאה ה-21, HOT Family היה מהיחידים אשר היו זמינים גם ללקוחות האנלוגיים של "הוט". שידוריו הועברו בתדר האנלוגי שאשר שימשו לפני כן את ערוץ AXN הערוץ שודר למנויים האנלוגים עד להסרת השידור האנלוגי במהלך קיץ 2014. ב-yes הערוץ שודר בשידור דיגיטלי בלבד שכן החברה לא סיפקה מעולם שידורים אנלוגיים. עם מעבר חלק מערוצי הסדרות לשידור HD ב-2011 ערוץ yes base המשיך לשדר באיכות רגילה בלבד.
ב-HOT פעל בערוץ שירות Start Over המאפשר צפייה מההתחלה בתוכניות המשודרת בלחיצת כפתור ופועלת במקביל בערוצי הסדרות המרכזיים של הוט.
תוכניות

לוח השידורים של הערוץ כלל סדרות ותוכניות אירוח בעיקר מארצות הברית, למעט הסדרה קרוב רחוק שמקורה באוסטרליה. מתוך הסדרות המשודרות:
תוכניות בידור ואירוח: המופע של אופרה וינפרי, המופע של אלן דג'נרס, ד"ר פיל.
תוכניות מציאות: ארבע חתונות, עקרות בית אמיתיות
אופרות סבון: היפים והאמיצים, קרוב רחוק.
סדרות דרמה וקומדיה: שדים (סדרת מתח בריטית), הברירה הטבעית, הגומל, בנות גילמור, אחיות, שלושה נהרות, משמר המפרץ, הות'ורן, לאס וגאס, מלך השכונה.
הפקות מקור: הנבחרים עם דודי בן בסט - תוכנית אירוח ברדיו שמועברת בשידור חי בערוץ מדי יום.
תוכניות בעבר

בין התוכניות בערוץ ששידורן הופסק בהמשך:
גריק - עברה להוט 3. שודרה גם בערוץ HOT HD
90210 - עברה להוט 3
ילדים לשלטון
אמריקן איידול - עונות 8–9 שודרו בערוץ בהפרש של 3 ימים ממועד שידורן בארצות הברית. החל מעונה 10 עברה ל-yes Drama.
הרווק - משודר כיום ב-yes Drama.
ראו גם

HOT3 - (לשעבר ערוץ 3) מערוצי הדגל של הוט, המשדר סדרות רכש לצד סדרות מקור ישראליות.
HOT Zone - ערוץ סדרות אקשן ומתח, החליף את AXN.
ערוצי הסדרות של yes - ערוצי סדרות שמשודרים ב-yes, ביניהם גם ערוץ yes Base (עד 2015).
אידין גרין זקלה

| --- | --- |

Eadon Green Zeclat
 מאפיינים כלליים
 יצרן:  Eadon Green
 שנות ייצור:  2018 – היום
 הרכבה:  בריטניה בריטניה
 סיווג:  מכונית ספורט בסגנון רטרו
 מרכב:  Front-engine, rear-wheel-drive layout (אנ')
 פלטפורמה:  שברולט קורבט דור 7
 מפרט טכני
 מנוע:  V8 צילינדרים 6.2 ליטר המפיק 460 כ"ס ב-6,000 סל"ד, מנוע ג'נרל מוטורס מסדרת "LS based GM small-block engine" (אנ') מסוג "LT1", מנוע דגם שברולט קורבט דור 7
 הילוכים:  תמסורת ידנית - 7 מהירויות כולל מערכת "Active ReV Match" (התאמת ריץ פעילה)  תמסורת אוטומטית - 8 מהירויות מסוג "Hydra-Matic" (אופציונלי)
 מעצב:  Eadon Green
אידין גרין זקלה (באנגלית: Eadon Green Zeclat) היא מכונית ספורט בתצורת קופה בסגנון מכוניות רטרו מתוצרת Eadon Green אשר מיוצרת משנת 2018 ועד היום בבריטניה.
"אידין גרין זקלה"

תכנון וייצור הדגם על ידי "Eadon Green" בהשראת מכוניות רטרו שיוצרו בשנות ה-30 של המאה ה-20.
פלטפורמה ומנוע נלקחו מדגם שברולט קורבט דור 7.
גוף הדגם בנוי מסיבי פחמן.
2 דלתות.
מנוע קדמי.
סוג הנעה: הנעה אחורית.
בתוכנית הייצור: 25 יחידות בשנה
תמונות

"אידין גרין זקלה"
"אידין גרין זקלה"
"אידין גרין זקלה"
"אידין גרין זקלה"
"אידין גרין זקלה"
ראו גם

רטרו
אידין גרין בלייק קולין
הערות שוליים

↑  אידין גרין eadongreen.com/zeclat
↑  אידין גרין eadongreen.com
↑  "אידין גרין זקלה" מבוססת על דגם שברולט קורבט motor1.com/news/236033/eadon-green-zeclot-corvette-base
↑  "אידין גרין זקלה" autoevolution.com/news/c7-corvette-based-eadon-green-zeclat-lands-in-geneva-with-british-styling
↑  "אידין גרין זקלה" carscoops.com/2018/03/eadon-green-asking-much-1-4-million-zeclat
↑  "אידין גרין זקלה" An Unrestrained Masterpiece". YankoDesign.com. Retrieved 2018-08-27.
↑  "אידין גרין זקלה" carscoops.com/2018/03/eadon-green-zeclat-corvette-c7
↑  "אידין גרין זקלה" autocar.co.uk/car-news/motor-shows-goodwood-festival-speed/eadon-green-zeclat-shown-goodwood
דודג' סלינגשאט

| --- | --- |

Dodge Slingshot
 מאפיינים כלליים
 יצרן:  דודג' מקבוצת קרייזלר
 שנות ייצור:  2004 (מכונית קונספט)
 הרכבה:  ארצות הברית ארצות הברית
 חברת אם:  דיימלר AG
 סיווג:  רודסטר
 מרכב:  מנוע אחורי, הנעה אחורית
 מפרט טכני
 מנוע:  3 צילינדרים בטור, 2 שסתומים לצילינדר, 1.3 ליטר המפיק 100 כ"ס
 הילוכים:  תמסורת ידנית - 5 מהירויות
 צריכת דלק:  5.2 ליטר ל-100 ק"מ
דודג' סלינגשאט (באנגלית: Dodge Slingshot) היא מכונית קונספט רודסטר קופה מתוצרת יצרנית הרכב דודג' מקבוצת קרייזלר, שהייתה בבעלות דיימלר AG אשר הוצגה בשנת 2004 בארצות הברית
בשנת 1998 הפכו קרייזלר וחטיבות המשנה שלה לחלק מתאגיד הרכב הגרמני-אמריקני דיימלר-קרייזלר לאחר שנרכשו על ידי מרצדס-בנץ. במסגרת פעילותו בארצות הברית נקרא התאגיד "קבוצת קרייזלר".
"דודג' סלינגשאט"

תרגום שם הדגם "Sling Shot" לעברית: בעיטת קלע.
"דודג' סלינגשאט" הוצגה בתצוגת המכוניות הבינלאומית בניו-יורק ("New York International Auto Show" (אנ')) בשנת 2004
תכנון המכונית נגזר מהעבר של קבוצת קרייזלר, בעיקר מתקופת "מכוניות השרירים" של שנות ה-60 של המאה ה-20 ושנות ה-70.
דגם "דודג' סלינגשאט" התבסס על דגם סמארט רודסטר המוגדרת מכונית ספורט קומפקטית, בתצורת רודסטר מתוצרת "Smart GmbH" חברת בת של תאגיד דיימלר-קרייזלר (דיימלר AG) אשר יוצרה בין השנים 2003–2005 בעיר "Hambach" (צר') בצרפת.
2 דלתות - הרדטופ קבריולה
2 מושבים
"דודג' סלינגשאט" כולל גם לוח גג מבד
מנוע 3 צילינדרים, 1.3 ליטר המפיק 100 כ"ס (מנוע אחורי)
סוג הנעה: הנעה אחורית 4x2
תאוצה בין 0–97 קמ"ש היא 10.0 שניות
גלריה

"דודג' סלינגשאט"
"דודג' סלינגשאט"
"דודג' סלינגשאט"
"דודג' סלינגשאט"
"דודג' סלינגשאט"
ראו גם

מכונית קונספט
הערות שוליים

↑  דודג' סלינגשאט diseno-art.com/encyclopedia/concept_cars/dodge_slingshot
↑  דודג' סלינגשאט מכונית הקונספט של שנת 2004 ששכחנו motor1.com/news/65606/concept-we-forgot-2004-dodge-slingshot
↑  דודג' סלינגשאט קונספט netcarshow.com/dodge/2004-sling_shot_concept
↑  דודג' סלינגשאט allpar.com/threads/the-2004-dodge-sling-shot-slingshot-concept-car
↑  "סמארט רודסטר" motor1.com/news/132861/worst-sports-cars-smart-roadster
↑  Smart GmbH (Hrsg.): Betriebsanleitung Smart Roadster und Smart Roadster-Coupé. 2003, 11 Technische Daten, S. 4 ff.
↑  "דודג' סלינגשאט" קונספט כולל תמונות conceptcarz.com/vehicle/z7767/dodge-sling-shot-concept
צנעא

צנעא (בערבית: صنعاء, תעתיק מדויק צַנְעַאא') היא העיר הגדולה בתימן. על פי חוקת תימן, צנעא היא העיר הבירה, אם כי מקום מושבה של ממשלת תימן עבר לעדן, לשעבר בירת דרום תימן, לאחר כיבוש צנעא על ידי החות'ים. עדן הוכרזה כבירה הזמנית על ידי נשיא תימן עבד רבו מנסור האדי במרץ 2015.
העיר היא בירת מחוז צנעא ומחולקת לעשר יחידות שלטוניות משניות. היא אינה חלק מהמחוז מכיוון שהיא מהווה יחידה מנהלית נפרדת.
צנעא נוסדה במאה ה-2 לפנה"ס או במאה ה-1 לפנה"ס, כמצודה מבוצרת במפגשן של דרכי מסחר. היא נשלטה על ידי ממלכות חמיר וסבא, והחל מהמאה ה-3 הייתה לבירתה של האחרונה. היא הייתה מרכז דתי יהודי ונוצרי ונשלטה על יד ממלכת אקסום ועל ידי האימפריה הסאסאנית. האסלאם הגיע לעיר בתחילת המאה ה-7 והיא הייתה למרכז חשוב להפצתו. השליטה בעיר עברה פעמים רבות בין השבטים והשושלות המקומיות בתימן, והיא נכבשה גם על ידי הממלוכים והעות'מאנים. מאז 1918 העיר היא חלק מתימן העצמאית, על גלגוליה השונים, ומשך רוב הזמן שימשה כבירתה. מרכזה ההיסטורי של העיר הוכרז כאתר מורשת עולמית בשנת 1986, והיא נבחרה כבירת התרבות הערבית לשנת 2004. כיום העיר נמצאת תחת שליטתם של החות'ים.
גאוגרפיה ואקלים

העיר שוכנת על רמה בגובה של 2,206 מטר בלב הרי א-סרואת (جبال السروات) במרכז-מערב תימן. מיקומה אסטרטגי במקום בו הרמה נעשית צרה, בצילם של מספר הרי בזלת, שהחשובים שבהם הם ג'בל נוקם (2,892 מטר) ממזרח וג'בל איבאן (3,194 מטר) מדרום. האקלים בעיר יבשתי ומדברי, ומושפע מגובהה של העיר ומריחוקה מהים. משרע הטמפרטורות קיצוני, ומתאפיין בהבדלים משמעותיים בין עונות השנה ובין היום והלילה. בלילות החורף מגיעה טמפרטורת המינימום לסביבות נקודת הקיפאון, ואילו בימי הקיץ היא עשויה להגיע אל 30°C. כמות המשקעים השנתית הממוצעת מועטה ועומדת על 170 מ"מ בשנה בלבד.
היסטוריה > התקופה הטרום-מוסלמית

על פי מסורת הדתות האברהמיות, צנעא הוקמה על ידי שם בן נח, לאחר מותו של נח.
צנעא היא אחת הערים העתיקות ביותר ששרדו בתימן ובחצי האי ערב, והיישוב בה החל במאה ה-2 או במאה ה-1 לפנה"ס, כאשר קמה בה מצודת ספר במערבה של ממלכת הסבאים. שרידי המצודה, המכונה "קסר אלקליס", שוכנים בצדה המזרחי של העיר, וכיוון התפתחותה לאורך השנים היה ממנה לכיוון מערב. המצודה ניצלה את מיקומה האסטרטגי של צנעא החולש על נתיב הסחר המוביל מים סוף במערב אל מאריב (مأرب), בירת הממלכה שבמזרח; ועל אחד מעורקיה של דרך הבשמים, שהובילה מדרום לצפון. מצודה זו, שמשמעות שמה בערבית דרומית עתיקה הוא "מבוצרת היטב", העניקה לצנעא את שמה. העיר נכבשה על ידי ממלכת חמיר בתקופת פריחתה הראשונה, אך ממלכת סבא שבה והשתלטה עליה. במאה ה-3 קם בצנעא ארמון מלכותי, שכונה "ר'ומדאן", ולעיר היה מעמד של בירה שנייה לצדה של מאריב. צורתו של הארמון הייתה כשל ריבוע, והוא נישא לגובה של שבע או עשר קומות. לפי דיווחי היסטוריונים מוקדמים, כל אחד מקירותיו היה עשוי מאבן בצבע אחר - אדום, ירוק, שחור ולבן - ובארבע פינותיו ניצבו ארבעה פסלי אריות עשויים ארד.
עם תחילת התפשטותה של ממלכת חמיר השנייה בסוף המאה ה-3 וכיבושה את העיר בשנית, ירדה חשיבותה של צנעא כמרכז שלטוני. החל בתחילת המאה ה-4 נסוגו הדתות הפוליתאיסטיות בתימן מפניהן של דתות מונתאיסטיות, וצנעא הייתה למרכז יהודי. הנצרות חדרה גם היא לאזור לאחר הגעתה של משלחת מסיונרית נוצרית ששלח הקיסר הביזנטי קונסטנטינוס בשנת 342. עם זאת היהדות שמרה על מעמדה ומלכי תימן נותרו יהודים משך מאתיים שנים נוספות. עוד קיימות עדויות לקיומה של כת מונותאיסטית ערבית טרום-מוסלמית.
בשנת 525, בסוף מלכותו של מלך חמיר האחרון, יוסף ד'ו נואס, נכבשה צנעא על ידי ממלכת אקסום, אשר השליטה את הנצרות כדת המדינה. המושל האקסומי התגורר בצנעא, ובעיר קמה קתדרלה שנבנתה על ידי שני אדריכלים שנשלחו על ידי הקיסר הביזנטי יוסטיניאנוס, ואשר שלח גם שיש ואבני פסיפס לשם כך. אגדה הופצה כי ישו שהה בעיר בעת גלותו במדבר, וכי הקתדרלה הוקמה במקום בו עצר להתפלל. אורכו של המבנה, שניצב על משטח מורם, הגיע ל-80 מטר, רוחבו עמד על 25 מטר והוא נשא כיפה מכוסה בפסיפס בקוטר של 14.5 מטר. שלטון אקסום בעיר ארך 50 שנים בלבד, ובשנת 575 השתלטה עליה האימפריה הסאסאנית. הנציב הסאסאני קבע את מושבו בארמון ר'ודמאן, וקיימות עדויות לקיומו של פולחן זורואסטרי כלשהו בעיר. בשנת 628 התאסלם בדהאן, הנציב הסאסאני האחרון בצנעא, ובכך נפתח העידן המוסלמי בעיר.
כלכלה ותחבורה

העיר היא מרכזו של השלטון בתימן, אך מרכזה הכלכלי והפיננסי של המדינה עדיין שוכן בעדן. כלכלת העיר נסמכת על שירותים, מסחר ותעשיית טקסטיל, והיא משמשת כמרכז לעורף החקלאי שסביבה. עם זאת בשל ניצול לא מבוקר, הולך האקויפר ברמה בה שוכנת העיר ומתדלדל. בנוסף, מנסה ממשלת תימן למתג את צנעא כיעד תיירותי.
בנמל התעופה הבינלאומי "א-רחאבה" (مطار الرحابة الدولي), הממוקם צפונית לעיר, מסלול טיסה בודד (18/36) באורך של 10,669 רגל (3,252 מטר). השדה משמש כנמל הבית של חברת התעופה ימנייה (اليمنية), חברת הדגל של תימן, ויוצאות ממנו טיסות לרחבי תימן, המזרח התיכון ומזרח אפריקה, וכן למספר ערים מרכזיות באסיה ובאירופה. מערכת הכבישים בתימן מצומצמת ומוזנחת, ודרכים טובות יוצאות מהבירה רק דרומה לעדן ומערבה לחופו של ים סוף. בתימן אין תשתית או שירותי רכבת, והתחבורה הציבורית העירונית והבין-עירונית מבוססת על שירותי אוטובוסים, מוניות שירות ומוניות.
אוכלוסייה, דת, תרבות וחינוך

גידול האוכלוסייה בצנעא מהיר בשל הגירה פנימית מהאזורים הכפריים, ובשל הריבוי הטבעי במדינה שהוא אחד הגבוהים בעולם. בשנת 2023 התגוררו בעיר כ-3.29 מיליון בני אדם, בעוד שבשנת 2004 התגוררו בעיר 1,707,531 בני אדם. בשנת 2006 מנתה אוכלוסיית העיר 957,800 איש, בעוד שב-1994 התגוררו בה 746,812 איש בלבד. בשנת 1975 מנתה אוכלוסייתו 134,600 איש בלבד. בעוד שבשנת 1905 הוערכה אוכלוסיית צנעא בכ-20,000 איש בלבד.
כל תושבי העיר הם מוסלמים, ואוכלוסיית מרכז תימן היא באופן מסורתי שיעית-זיידית, אם כי בעיר חיים גם סונים-שאפעים. לפחות 100,000 מתושבי העיר שייכים לקבוצה חברתית המכונה "אל-אח'דאם" (الاخدام; יחיד "ח'אדם" خادم - "עבד"), או אפרו-ערבים. מוצאה של קבוצה זו, שלה מאפיינים אפריקניים, מיוחס באופן עממי לשלטון האקסומי בעיר במאה ה-6, ולפי אמונה זו, עם הכיבוש הסאסאני נותרו צאצאיהם של האקסומים בתימן והיו למשרתים ולעבדים. האל-אח'דאם מופלים לרעה מבחינה חברתית ותעסוקתית, והם מתגוררים בשכונות מצוקה ובתנאים קשים. בצנעא מדברים בניב הצנעני של הערבית התימנית, הדומה לניבי הבדואים של חצי האי ערב.
בעיר פועלים מספר מוסדות להשכלה גבוהה. "אוניברסיטת צנעא" (جامعة صنعاء) נוסדה בשנת 1970. היא הייתה האוניברסיטה הראשונה בתימן, והיא אחת משבע אוניברסיטאות ציבוריות במדינה. בתחילה כללה רק שתי פקולטות - פקולטה לשריעה ולמשפטים ופקולטה לחינוך. ב-1973 הוקמו פקולטות לאמנות ולמדעים וב-1975 למסחר ולכלכלה. בשנת 2000 כללה האוניברסיטה 17 פקולטות, עשר מהן בבירה והיתר בערים אחרות ברחבי המדינה. במוסד לומדים כ-80,000 סטודנטים. "אוניברסיטת אל-אימאן" (جامعة الإيمان - "אוניברסיטת האמונה") היא אוניברסיטה פרטית מוסלמית סונית, שנוסדה ב-1995 ובה כ-5,000 תלמידים. המוסד ממומן על ידי חלק ממדינות המפרץ הפרסי ועל ידי ערב הסעודית, ונחשב למוקד לאידאולוגיה ולפעילות קיצונית, ובכלל זה נחשד גם בקשרים עם ארגוני טרור. אף על פי שמו של המוסד, אין מדובר באוניברסיטה במובן המקובל של המילה, אלא במעין מדרסה מודרנית. ל"אוניברסיטה הלבנונית הבינלאומית" (الجامعة اللبنانية الدولية) קמפוס בצנעא ובעדן. בקמפוס פקולטות למדעי הרוקחות, להנדסה, למנהל עסקים, לאמנות ולמדעים, ושפת ההוראה בה היא אנגלית.
בעיר תשע קבוצות כדורגל החברות בהתאחדות הכדורגל של תימן, והחשובות שבהן הן "אל-ירמוכ" (اليرموك) שנוסדה ב-1978 ו"אהלי צנעא" (أهلي صنعاء) שנוסדה ב-1952. שני אצטדיוני הכדורגל של העיר הם "עלי מוחסן" (علي محسن) שבו מקומות לכ-25,000 צופים ו"מדינת א-ת'אורה א-ריאדיה" (مدينة الثورة الرياضية או Althawra Sports City) שנחנך ב-1986. אצטדיון זה שמשמש כאצטדיון הלאומי יכול להכיל עד 30,000 צופים.
העיר העתיקה

מוחמד אבן אידריס א-שאפעי (765-820), שביקר בעיר מספר פעמים, אמר עליה כי:
"חובה לראות את צנעא, יהא המסע ארוך כשיהא; אף ייתש כוחו של גמל חסון, ורגליו ילאו מדרך".
גם הנוסע הפרסי אחמד אבן רוסתה כתב לאחר שנת 903:
"צנעא היא העיר של תימן - אין ברמת תימן, ולא בתהאמה, ולא בחיג'אז, עיר גדולה או מאוכלסת ממנה... או שמוצאה כה נעלה...".
העיר העתיקה של צנעא מוקפת חומה והיו קבועים בה שבעה שערים, חלקם נהרסו לאורך השנים, אך הידוע בהם, "באב אל-ימן" ("שער תימן"), שרד.
בשנת 1982 התגוררו ברובע העתיק כ-45,000 תושבים, שחיו בצפיפות ובתנאים ירודים. עוד סבלה העיר העתיקה ממלחמת האזרחים שהתרחשה בתימן בין השנים 1962–1969, מתנועה כבדה של כלי רכב, מבנייה לא מתוכננת של מבנים חדשים, ומבעיות קשות של הצפות וניקוז לקוי, שערערו את יסודות המבנים. בשנת 1984 הקימה ממשלת תימן את "הארגון הכללי לשימור צנעא העתיקה". למרות מצבה הקשה, הוכרזה העיר ההיסטורית כאתר מורשת עולמית על ידי ארגון אונסק"ו בשנת 1986, וזאת בזכות מאות המבנים המסורתיים שהשתמרו בה. בין נימוקי ההכרזה נאמר כדלקמן:
"צנעא הייתה נושבת במשך למעלה מ-2500 שנים. במאות השביעית והשמינית הייתה העיר למרכז חשוב בהפצת האסלאם. מורשת היסטורית ופוליטית זו ניכרת ב-103 מסגדיה (של העיר), ב-14 בתי המרחץ שבה ובלמעלה מ-6,000 בתיה, שנבנו כולם לפני המאה ה-11. בתי הקומות הרבים של העיר, שנבנו מבוץ, מוסיפים ליופיה".
הרובע שוחזר לבסוף בשנת 1995, פעולה שזכתה בפרס אגא חאן לאדריכלות. בין היתר רוצפו כמחצית מרחובותיו באבן בזלת שחורה ובאבן גיר לבנה, מערכות אספקת המים והביוב שופצו, ובתים היסטוריים וחומות הבוץ של העיר שוחזרו.
המבנים ההיסטוריים בעיר, שחלקם נישאים לגובה של עד תשע קומות, מצופים באדמה ומעוטרים בעיטורים לבנים המדגישים את הפתחים בקירותיהם ומסמנים את המעברים בין הקומות. הם בנויים בצורה מסורתית מאבן, מלבנים או מלבנות בוץ, או משילובם של כל אלה. קומת הקרקע משמשת לאחסון ולמגורי חיות בית, ולעיתים אין קבועים בה חלונות. גרם מדרגות מוליך אל הקומות העליונות, שבהן שוכנים אולם משותף מרכזי, דיוואן המשמש באופן בלעדי להתכנסות המשפחה ולאירועים חגיגיים, וחדרי המגורים, שמספרם עשוי להגיע עד שישים. בקומה העליונה נמצא חדר המכונה "מפראג'" ומיועד לפגישות הגברים בשעות אחרי הצהרים. על הגג שוכן פעמים רבות מכל לאחסנה ולאספקה של מים. המטבח, השירותים, ופעמים רבות גם באר, שוכנים בחצרות הבתים. עם האתרים הידועים בעיר נמנים המסגד הגדול, שער באב אל-ימן ושוק המלח.
בשנת 1972 אמר במאי הקולנוע האיטלקי פייר פאולו פאזוליני: "מנקודת מבט אדריכלית, תימן היא המדינה היפה בעולם, וצנעא היא ונציה של העולם הערבי."
ערים תאומות

טג'יקיסטן דושנבה, טג'יקיסטן
ראו גם

שער תימן
יהדות תימן
הגייה צנענית